b'\n_START_ARTICLE_\nAleksandras Glazunovas\n_START_SECTION_\nBiografija\n_START_PARAGRAPH_\nMuzikos mok\xc4\x97si nuo 1875 m., nuo 1879 m. \xe2\x80\x93 kompozicijos pas N. Rimsk\xc4\xaf-Korsakov\xc4\x85. Dalyvavo M. Beliajevo b\xc5\xabrelio veikloje. 1885\xe2\x80\x931903 m. kasmetini\xc5\xb3 M. Glinkos premij\xc5\xb3 laureatas. Nuo 1888 m. dirigavo rus\xc5\xb3 simfoninius koncertus. D\xc4\x97st\xc4\x97 Sankt Peterburgo konservatorijoje, 1905\xe2\x80\x931917 m. konservatorijos direktorius, 1918\xe2\x80\x931928 m. rektorius. Nuo 1899 m. profesorius. 1928 m. i\xc5\xa1vyko i\xc5\xa1 TSRS, apsigyveno Pary\xc5\xbeiuje. Koncertavo Europos \xc5\xa1alyse ir JAV.\n_START_SECTION_\nK\xc5\xabryba\n_START_PARAGRAPH_\nK\xc5\xabryba monumentali, optimisti\xc5\xa1ka, melodinga, pagr\xc4\xafsta slav\xc5\xb3 ir kiti taut\xc5\xb3 muzikos folkloru. Vyrauja instrumentin\xc4\x97s muzikos \xc5\xbeanrai. Pirmiesiems jo k\xc5\xabriniams \xc4\xaftakos tur\xc4\x97jo \xe2\x80\x9eGalingojo samb\xc5\xabrio\xe2\x80\x9c kompozitori\xc5\xb3, ypa\xc4\x8d N. Rimskio\xe2\x80\x93Korsakovo k\xc5\xabryba. V\xc4\x97liau susiklost\xc4\x97 savitas jo muzikinis stilius, artimesnis P. \xc4\x8caikovskio simfonizmo ir S. Tanejevo polifonijos principams. Kartu su N. Rimskiu-Korsakovu u\xc5\xbebaig\xc4\x97 A. Borodino oper\xc4\x85 \xe2\x80\x9eKunigaik\xc5\xa1tis Igoris\xe2\x80\x9c._NEWLINE_Para\xc5\xa1\xc4\x97 9 simfonijas (1881\xe2\x80\x931910 m.), simfonini\xc5\xb3 paveiksl\xc5\xb3, siuit\xc5\xb3 simfoniniam orkestrui, uverti\xc5\xabr\xc5\xb3, 5 koncertus \xc4\xafvairiems instrumentams ir orkestrui, tarp j\xc5\xb3 \xe2\x80\x93 koncertas smuikui a-moll (1904 m.), 7 stygini\xc5\xb3 kvartetus (1882\xe2\x80\x931930 m.), pjesi\xc5\xb3 \xc4\xafvairiems pu\xc4\x8diamiesiems, 2 sonatas fortepijonui, preliud\xc5\xb3 ir fug\xc5\xb3, variacij\xc5\xb3 fortepijonui, pjesi\xc5\xb3 vargonams, solo ir choro dain\xc5\xb3, kantat\xc5\xb3.'